Mijëra ushtarë amerikanë përfundojnë në të pastrehë
Administrata e Veteranëve thotë se një në katër njerëzit e pastrehë në Shtetet e Bashkuara është veteran lufte
Mijëra ushtarë amerikanë janë kthyer nga shërbimi në Irak dhe Afganistan dhe kanë përfunduar në Shtetet e Bashkuara në mesin e të pastrehëve. Organizatat që i ndihmojnë veteranët thonë se shumë prej tyre përfundojnë nëpër rrugë ose në strehimore disa muaj pas përfundimit të shërbimit ushtarak. Ish rreshterja Q-Tara Henry ka shërbyer në ushtrinë amerikane për 11 vite pasi u regjistrua në të vullnetarisht menjëherë pas përfundimit të shkollës së mesme. Ajo ka kryer dy turne shërbimi në Irak si specialiste e substancave kimike, një punë e cila përfshin gjetjen dhe largimin e substancave me përmbajtje kimike, biologjike dhe radiologjike. Ajo u bë e pastrehë pas kthimit në jetën civile dy vite më parë. Administrata e Veteranëve thotë se një në katër njerëzit e pastrehë në Shtetet e Bashkuara është veteran, megjithëse veteranët përbëjnë vetëm 11 përqind të numrit të popullsisë në Amerikë. Shume veteranë që përfundojnë shërbimin ushtarak, përfshirë Q-Tara Henry, ballafaqohen me shifrat e larta të papunësisë në Shtetet e Bashkuara. Tory Lyon është drejtore e Projektit Jericho, një organizatë jo qeveritare që ndihmon veteranët e pastrehë të gjejnë punë dhe banesë. Ajo thotë se nuk është një arsye e vetme që i bënë veteranët të jenë të pastrehë, megjithëse ata vuajnë nga sëmundjet e stresit, depresioni ose traumat e ndryshme. Dy të tretat e buxhetit të Projektit Jericho financohen nga qeveria amerikane dhe një e treta financohet nga korporatat private dhe donacionet. Falë punës së Projektit Jericho, Q-Tara Henry ndjek mësimet që do ta ndihmojnë atë të gjejë punë. Tory Lyon thotë se Departamenti i Mbrojtjes mund t’u japë më shumë informacione ushtarëve para largimit të tyre nga dertyra. Q-Tara Henry jeton në një strehimore për veteranët e pastrehë në qytetin e Nju Jorkut. Projekti Jericho po e ndihmon atë që në të ardhmen të jetojë në banesën e saj. Por sipas Administratës së Veteranëve, më shumë se 100 mijë veteranë të ushtrisë amerikane do të mbeten në strehimore dhe në rrugë.